KIRJALLINEN KYSYMYS P-0298/02 esittäjä(t): Bart Staes (Verts/ALE) komissiolle. Eläinten hyvinvointi Euroopassa ja kolmansissa maissa.



Virallinen lehti nro 160 E , 04/07/2002 s. 0206 - 0207



KIRJALLINEN KYSYMYS P-0298/02 esittäjä(t): Bart Staes (Verts/ALE) komissiolle (6. helmikuuta 2002) Aihe: Eläinten hyvinvointi Euroopassa ja kolmansissa maissa Neuvoston 22 päivänä joulukuuta 1993 antama direktiivi 93/119/EY(1) käsittelee eläinten suojelua teurastus- tai lopettamishetkellä. Direktiivissä esitetään erittäin yksityiskohtaiset ehdot eläinten teurastamisesta. Kolmansissa maissa on tämän suhteen erilainen lainsäädäntö. Komissiota on pyydetty laatimaan tutkimus, jossa verrataan kyseistä unionin lainsäädäntöä kolmansiin maihin. Kertomus luvattiin kesäkuuksi 1999. Onko tämä kertomus sillä välin tehty ja voiko komissio ilmoittaa minulle tämän tutkimuksen tulokset vai onko se yhä edelleen työn alla? Jos tästä kertomuksesta käy ilmi se, että lainsäädäntö eläinten suojelusta teurastus- tai lopettamishetkellä on kolmansissa maissa huomattavasti joustavampaa kuin mitä se on yhteisössä, voiko komissio ilmoittaa missä määrin kyseinen joustavampi lainsäädäntö vaikeuttaa yhteisön tuottajien kilpailuasemaa? Mihin toimenpiteisiin komissio ryhtyy huolehtiakseen siitä, että kolmansista maista tuotujen eläinten lihaan sovelletaan samoja suojelutoimenpiteitä kuin eläimiin, jotka teurastetaan yhteisön alueella ja päinvastoin (että komissio voi valvoa, että eläimet, jotka viedään yhteisön alueelta kolmansiin maihin teurastetaan soveltaen samoja suojelutoimenpiteitä, kuin mitä on määritelty direktiivissä 93/119/EY)? (1) EYVL L 340, 31.12.1993, s. 21. David Byrnen komission puolesta antama vastaus (12. maaliskuuta 2002) Tuotantoeläinten suojelusta 20. heinäkuuta 1998 annetun neuvoston direktiivin 98/58/EY(1) 8 artiklan mukaisesti komissio tutkii eläinten hyvinvointia koskevaan lainsäädäntöön liittyviä tietoja, jotka se on saanut eläinten ja eläintuotteiden kauppaa yhteisön kanssa käyviltä mailta. Asiaa koskevaan yhteisön lainsäädäntöön tehtävän vertailun tulokset valmistunevat kesäkuuhun 2002 mennessä. Tällä hetkellä ainoita monenvälisiä eläintensuojelusopimuksia ovat Euroopan neuvoston yleissopimukset tuotantoeläinten suojelusta kuljetuksen aikana ja teurastamoissa. Teurastamoissa tapahtuvaa eläinten suojelua koskevan yleissopimuksen ovat allekirjoittaneet kaikki jäsenvaltiot sekä seuraavat kolmannet maat: Kroatia, Kypros, Norja, Slovenia, Sveitsi, Tekki, Entinen Jugoslavian tasavalta Makedonia, Bosnia ja Hertsegovina sekä Jugoslavia. Eläinten suojelusta teurastus- tai lopettamishetkellä 22. joulukuuta 1993 annetussa neuvoston direktiivissä 93/119/EY(2) edellytetään kolmansista maista tuodun lihan osalta tässä direktiivissä säädettyä kohtelua vastaavaa eläinten kohtelua. Komissio on jatkuvasti pyrkinyt saavuttamaan varsinkin WTO:n yhteydessä laajemman kansainvälisen hyväksynnän yhteisön lainsäädännössä vahvistetuille hyvinvointiperiaatteille. Komissio jatkaa tätä työtä käynnissä olevissa WTO-neuvotteluissa ja selvittää, millaisilla yhteisön kansainvälisten velvoitteiden kanssa sopusoinnussa olevilla toimilla voitaisiin tulevaisuudessa kannustaa yhteisössä tai yhteisön ulkopuolella toimivia tuottajia noudattamaan parempia hyvinvointinormeja. (1) EYVL L 221, 8.8.1998. (2) EYVL L 340, 31.12.1993.